DECIZIA COMISIEI
din 8 mai 2008
de modificare a anexelor I și II la Decizia 2002/308/CE de stabilire a listelor cu zonele și fermele piscicole autorizate în ceea ce privește septicemia hemoragică virală (SHV) sau necroza hematopoietică infecțioasă (NHI) sau ambele boli
[notificată cu numărul C(2008) 1719]
(Text cu relevanță pentru SEE)
(2008/427/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolele 5 și 6,
întrucât:
(1)
Decizia 2002/308/CE a Comisiei (2) stabilește listele zonelor autorizate și fermelor piscicole autorizate situate în zone neautorizate, în ceea ce privește anumite boli ale peștilor.
(2)
Germania, Franța, Italia, Austria și Slovenia au prezentat documentele justificative în vederea obținerii, pentru anumite ferme situate pe teritoriul lor, a statutului de ferme autorizate situate în zone neautorizate, în ceea ce privește septicemia hemoragică virală (SHV) și necroza hematopoietică infecțioasă (NHI). Documentele furnizate demonstrează că acele ferme îndeplinesc cerințele articolului 6 din Directiva 91/67/CEE. În consecință, acestea se califică pentru statutul de ferme autorizate situate într-o zonă neautorizată și ar trebui adăugate la lista fermelor autorizate.
(3)
Danemarca, Franța, Italia și Regatul Unit au prezentat documentele justificative în vederea obținerii, pentru anumite zone situate pe teritoriul lor, a statutului de zone autorizate, în ceea ce privește SHV și NHI. Documentele furnizate demonstrează că aceste zone îndeplinesc cerințele articolului 5 din Directiva 91/67/CEE. În consecință, acestea se califică pentru statutul de zone autorizate și ar trebui adăugate la lista zonelor autorizate.
(4)
Franța și Finlanda au prezentat documentele justificative în vederea obținerii, pentru anumite zone situate pe teritoriul lor, a statutului de zone autorizate, în ceea ce privește SHV. Documentele furnizate demonstrează că aceste zone îndeplinesc cerințele articolului 5 din Directiva 91/67/CEE.
(5)
Germania a notificat prezența SHV într-o fermă considerată anterior indemnă de boala respectivă. Prin urmare, ar trebui ca această fermă să nu mai apară în Decizia 2002/308/CE ca fiind indemnă de SHV.
(6)
Danemarca a adus la cunoștință faptul că anumite ferme autorizate în ceea ce privește SHV și NHI nu se conformează cerințelor de întreținere pentru a fi considerate indemne de SHV. Prin urmare, ar trebui ca aceste ferme să nu mai apară în Decizia 2002/308/CE ca fiind indemne de SHV.
(7)
Italia a notificat faptul că anumite programe privind statutul de zone indemne de SHV și NHI, aprobate prin Decizia 2003/634/CE a Comisiei din 28 august 2003 de aprobare a programelor destinate obținerii statutului de zone autorizate sau de exploatații de creștere autorizate situate în zone neautorizate în ceea ce privește boli ale peștilor precum septicemia hemoragică virală (SHV) și necroza hematopoietică infecțioasă (NHI) (3), au fost finalizate. Zona și ferma în cauză se califică pentru statutul de zonă autorizată, respectiv fermă autorizată situată într-o zonă neautorizată și ar trebui, prin urmare, să fie adăugate la lista zonelor autorizate, respectiv a fermelor autorizate situate în zone neautorizate, din Decizia 2002/308/CE.
(8)
Prin urmare, Decizia 2002/308/CE ar trebui modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2002/308/CE se modifică după cum urmează:
1.
Anexa I se înlocuiește cu textul prevăzut în anexa I la prezenta decizie.
2.
Anexa II se înlocuiește cu textul prevăzut în anexa II la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 8 mai 2008.